## Odluka o konstrukciji računa u depozitnoj instituciji

### NN 64/1999 (23.6.1999.), Odluka o konstrukciji računa u depozitnoj instituciji

# HRVATSKA NARODNA BANKA

Na temelju članka 67. stavka 1. točke 23. Zakona
o Hrvatskoj narodnoj banci (»Narodne novine«, broj 35/95
- pročišćeni tekst) i članka 36. stavka
1. točke 9. Zakona o platnom prometu u zemlji (»Narodne
novine«, broj 27/93 i 23/99) Savjet Hrvatske narodne banke,
na sjednici održanoj 16. lipnja 1999. godine, donio je

## ODLUKU

### O KONSTRUKCIJI RAČUNA U DEPOZITNOJ INSTITUCIJI

Članak 1.

Ovom Odlukom propisuje se konstrukcija računa prema kojoj
depozitna institucija otvara račun poslovnom subjektu i
građaninu (u daljnjem tekstu: sudionik) i druge račune
za potrebe obavljanja poslova platnog prometa u zemlji.

Poslovni subjekt, u smislu ove Odluke, je pravna osoba, fizička
osoba koja obavlja djelatnost sukladno propisima, tijelo državne
vlasti, tijelo državne uprave i jedinica lokalne samouprave
i uprave.

Depozitna institucija, u smislu ove Odluke, je Hrvatska nraodna
banka, banka i štedionica.

Članak 2.

Račun, koji depozitna institucija otvara, sastoji se od
dva dijela koji su međusobno odvojeni: vodećeg broja
depozitne institucije i broja računa u depozitnoj instituciji.

Članak 3.

Vodeći broj depozitne institucije je identifikacijski broj
depozitne institucije u obavljanju poslova platnog prometa, čiji
je sadržaj propisan Odlukom o određivanju vodećeg
broja depozitne institucije.

Članak 4.

Broj (partija) računa u depozitnoj instituciji sastoji
se od 3 dijela koji čine ukupno deset (10) numeričkih
znakova (r1, r2, r3, r4, r5, r6, r7, r8, r9, r10), od kojih:

- prvi dio (r1, r2) predstavlja vrstu računa, i sastoji
se od dva (2) numerička znaka;

- drugi dio (r3, r4, r5, r6, r7, r8, r9) predstavlja redni broj
računa u depozitnoj instituciji i sastoji se od sedam (7)
numeričkih znakova;

- treći dio (r10) predstavlja kontrolni broj i sastoji se
od jednog (1) numeričkog znaka.

Članak 5.

Vrsta računa se sastoji od 2 numerička znaka.

Prvi znak označava imatelja računa:

1-poslovni subjekt,

3-građanin,

0-račun depozitne institucije za evidentiranje gotovog
novca,

9-račun depozitne institucije za obavljanje poslova platnog
prometa.

Drugi znak, osim kod grupe 0 i 9, označava skupinu računa:

0-račun depozitne institucije,

1-žiro račun/poslovni račun sudionika,

2-tekući račun sudionika,

3-štedni račun sudionika,

4-poslovni račun dijela sudionika,

5-drugi račun određen zakonom,

6-nerezidentni račun sudionika,

7-račun za naplatu javnih prihoda,

8-poslovni račun proračuna.

Poslovnom subjektu se otvara račun s oznakom »1«,
»4« i »8« kao poslovni račun koji po
karakteru može biti žiro račun i tekući
račun.

Članak 6.

Redni broj računa sudionika određuje depozitna institucija.

Kontrolni broj (r10) računa se, za niz od prvih devet znakova
(r1, r2, r3, r4, r5, r6, r7, r8, r9), po međunarodnoj normi
ISO 7064 »Modul 11, 10«.

Članak 7.

Broj računa u depozitnoj instituciji popunjava se u slijedu
bez razmaka i posebnih znakova kao što su crtice, kose crte,
točke i sl.

Broj računa je neponovljiv unutar jedne depozitne institucije.

Članak 8.

Depozitna institucija otvara sve račune u domaćoj
valuti sukladno odredbama ove Odluke.

Iznimno od stavka 1. ovog članka, depozitna institucija
je dužna uskladiti konstrukciju računa građana
s odredbama ove Odluke u roku tri godine, a konstrukciju računa
fizičkih osoba koje obavljaju djelatnost sukladno propisima
u roku jedne godine od dana stupanja na snagu Odluke.

Članak 9.

Ova Odluka stupa na snagu danom objave u »Narodnim novinama«.

O.br. 510/99.
Zagreb, 16. lipnja 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 64/1999-1178